Кіраўнік налібоцкай самааховы Яўген Клімовіч вырашае ехаць у лес на перамовы з бальшавікамі. Партызаны прапанаюць правесці імітацыю нападу на “самаахову”, каб пазбегчы нямецкай помсты на вёску. Чальцы “самааховы” павінны паддацца і са зброяй перайсці да партызан. Налібачане меліся патлумачыць пазней немцам, што бальшавікі напалі на вёску і арыштавалі ўсіх “самаахоўцаў”. Савецкія камандзіры ставяць умовы: пасля аперацыі налібоцкія мужчыны павінны прыняць прысягу на вернасць Сталіну і ўвайсці ў шэрагі партызанскага атраду. Клімовіч пагаджаецца на імітацыю нападу, але просіць даць яму час, каб абдумаць прапанову аб пераходзе ў партызанку. Бакі дамаўляюцца перад “нападам” сустрэцца яшчэ раз і да “захопу” пазбягаць узаемных сутыкненняў.